হজরত আবু কাতাদাহ আনসারি (রা.) থেকে বর্ণিত, মহানবী (সা.)-কে একদিন রোজা ও একদিন ইফতার সম্পর্কে জিজ্ঞেস করা হলো, তখন তিনি বলেন, তা আমার ভাই দাউদের রোজা। তাঁকে সোমবার রোজা রাখা সম্পর্কে জিজ্ঞেস করা হলো। তখন তিনি বললেন, সেদিন আমি জন্মগ্রহণ করেছি ও সেদিন আমি নবুয়ত পেয়েছি বা আমার ওপর ওহি অবতীর্ণ হলো। তারপর তিনি বললেন, প্রতি মাসে তিন দিন রোজা রাখা ও এক রমজান থেকে অপর রমজান পুরো জীবন রোজা রাখার সমান। আর তার থেকে আরাফার রোজা সম্পর্কে জিজ্ঞেস করা হয়েছে। তখন তিনি বলেন, তাতে এক বছর আগের পাপ ও এক বছর পরের পাপ ক্ষমা হয়ে যাবে। তাঁর কাছে আশুরার রোজা সম্পর্কে জিজ্ঞেস করা হয়েছে। তিনি বলেন, তা আগের এক বছরের পাপ মুছে দেয়। (সহিহ মুসলিম, হাদিস : ১১৬২)